Творческий таҥасымашым иктешлыме годым жюри студент Чавайнлан тиде мурыжлан 500 теҥгеаш кумшо премийым пуаш пунчалын. Конкурсышто ойыртемалтше-влак дене калыкым палдараш манын, оласе культур пӧртыштӧ ( тудо Комсомольский уремыште, кызытысе «Траст» банкын да Россий Сбербанкын офисышт коклаште,лийын) творческий молодежьын касшым эртареныт. Тушто Юрий Чавайнын мурыжым училищыште пырля тунемме йолташыже Вадим Воронцов (Марий АССР-ын ончыклык заслуженный артистше) мурен. Юрий деч посна тиде кастене окса премийым эше куд самырык талантан (композитор Эрик Сапаевлан, поэт-влак Михаил Якимов ден Максим Емельяновлан…) пуэныт.